http://assembly.coe.int

**Թիվ 2049 (2015)1[[1]](#footnote-1) բանաձև**

Նախնական տարբերակ

**Սոցիալական ծառայությունները Եվրոպայում. Եվրոպայի խորհրդի անդամ պետություններում երեխաների՝ իրենց ընտանիքներից հեռացման վերաբերյալ օրենսդրությունը և գործելակերպը**

Խորհրդարանական վեհաժողով

1. Երեխաներն իրավունք ունեն պաշտպանված լինելու բռնության, չարաշահման և անտեսման բոլոր տեսակներից (դրսևորումներից)։ Բայց երեխաները նաև իրավունք ունեն չբաժանվելու/չառանձնացվելու իրենց ծնողներից՝ իրենց կամքին հակառակ, բացառությամբ այն դեպքերի, երբ իրավասու մարմինները դատական հսկողության ներքո որոշում են, որ նման ընտանիքից անջատման անհրաժեշտությունը բխում է երեխայի լավագույն շահերից։ Նույնիսկ երբ երեխային ընտանիքից հեռացնելը/բաժանելը անհրաժեշտ է, երեխաներն իրավունք ունեն պահպանելու անձնական հարաբերություններ և ուղղակի կապ պահելու երկու ծնողի հետ էլ՝ կանոնավոր կերպով, բացառությամբ այն դեպքերի, երբ դա հակասում է երեխայի լավագույն շահերին։

2. Եվրոպայի խորհրդի անդամ պետությունների մեծ մասում իրավասու սոցիալական ծառայություններն են, որ նախնական որոշում են կայացնում երեխային իր ընտանիքից հեռացման վերաբերյալ (մասնավորապես` հրատապ դեպքերում, երբ համարվում է, որ երեխան ենթակա է անմիջական վտանգի) կամ որ դիմում են իրավասու դատարանին՝ հեռացման վերաբերյալ նման նախնական որոշում կայացնելու համար։ Անդամ պետությունների մեծ մասում այս որոշումը կայացվում է այն հիմքով, որ երեխան ենթակա է լուրջ վտանգից տուժելու ռիսկի կամ անխուսափելի ռիսկի, մասնավորապես ֆիզիկական, սեռական կամ հոգեբանական չարաշահման, կամ խիստ անտեսված է։

3. Խնամքի վերցված երեխաների թիվը տարբեր երկրներում շատ տարբեր է, ինչպես տարբեր է խնամքի վերցված այն երեխաների տոկոսը, ովքեր ավելի ուշ վերամիավորվում են իրենց ընտանիքների հետ։ Երկրների մեծ մասը երեխաներին տեղավորում է հարազատների մոտ, խնամատար ընտանիքներում, հանրային կամ մասնավոր հաստատություններում, կամ՝ ավելի հազվադեպ, նրանց տալիս է որդեգրման (կրկին տարբեր տոկոսներով)։

4. Երկրների մեծ մասը չունի մանրամասն վիճակագրություն խնամքի հանձնված երեխաների էթնիկական կամ կրոնական փոքրամասնության կարգավիճակի, գաղթականի կարգավիճակի կամ սոցիալ-տնտեսական իրավիճակի մասին։ Չկա նաև վիճակագրական վերլուծություն, որը վավերական պատկեր է տրամադրում, թե երեխաների որ խմբերն են առավել ենթակա իրենց ընտանիքներից հեռացման, չնայած որ ապացույցները (վկայությունները) ցույց են տալիս, որ խոցելի խմբերի երեխաներն անհամաչափորեն են ներկայացված անդամ պետությունների խնամքի ներքո գտնվողների (խնամվող բնակչության) թվում։ Այնուհանդերձ, ապացույցներ չկան ենթադրելու, որ նմանօրինակ համատեքստում ծնողները, ովքեր աղքատ են, պակաս կրթված են և պատկանում են էթնիկ կամ կրոնական փոքրամասնության կամ ունեն գաղթական ծագում, առավել հակված են չարաշահելու կամ անտեսելու իրենց երեխաներին։

5. Ֆինանսական կամ նյութական աղքատությունը երբեք չպետք է լինի երեխային ծնողական խնամքից հեռացնելու միակ հիմնավորումը, սակայն պետք է դիտվի որպես ընտանիքին պատշաճ աջակցություն տրամադրելու ազդանշան։ Բացի այդ, բավարար չէ ցույց տալը, թե դաստիարակության համար երեխային կարելի է տեղավորել առավել նպաստավոր միջավայրում, որպեսզի նրան իր ծնողներից հեռացնեն կամ առավել ևս լիովին խզեն ընտանեկան կապերը։

6. Խորհրդարանական վեհաժողովը մտահոգված է երեխաների իրավունքների ոտնահարմամբ որոշ երկրներում (կամ դրանց շրջաններում), երբ սոցիալական ծառայությունները որոշ երեխաների խնամքի են հանձնում հապճեպ և բավարար ջանքեր չեն գործադրում հեռացման և տեղավորման որոշումներից առաջ կամ հետո ընտանիքներին աջակցելու ուղղությամբ։ Անհիմն որոշումները սովորաբար ունեն (երբեմն չկանխամտածված) խտրական բնույթ և կարող են լինել երեխայի և նրա ծնողների իրավունքների լուրջ ոտնահարումներ, լինելով շատ ավելի ողբերգական, երբ որոշումներն անշրջելի են (ինչպես որդեգրումն առանց ծնողական համաձայնության)։

7. Վեհաժողովը նաև մտահոգված է երեխաների իրավունքների ոտնահարմամբ որոշ երկրներում (կամ դրանց շրջաններում), երբ սոցիալական ծառայությունները երեխաներին խնամքի չեն տեղավորում բավարար արագ, և չափից հապճեպ երեխաներին վերադարձնում են չարաշահող կամ անտեսող ծնողական խնամքին։ Այս որոշումներ կարող են երեխաների իրավունքների համահավասար (կամ ավելի) լուրջ ոտնահարումներ լինել և կարող են վտանգել երեխայի կյանքն ու առողջությունը։

Երեխաների՝ իրենց ընտանիքներից հեռացման որոշումները, որ կայացնում են սոցիալական ծառայությունները, շատ բարդ են, այսպիսով դրանք պետք է կայացնեն միմիայն մասնագիտական հատուկ պարտաստվածություն և որակավորում ունեցող սոցիալական աշխատողները, որոնք ունեն պատշաճ ծանրաբեռնվածություն և ժամանակ։

8. Հետևաբար, Վեհաժողովը առաջարկում է անդամ Պետություններին.

8.1. Ստորագրել և/կամ վավերացնել, եթե մինչ այժմ այդ չեն արել, Եվրոպայի խորհրդի համապատասխան կոնվենցիաները, որոնք վերաբերում են երեխաների իրավունքներին, մասնավորապես Երեխաների որդեգրման մասին եվրոպական կոնվենցիան (վերանայված) (ԵՊՇ. 202) և Երեխաների իրավունքների իրականացման մասին եվրոպական կոնվենցիան (ԵՊՇ. 160), և կիրառել Նախարարների կոմիտեի բոլոր համապատասխան հանձնարարականները։

8.2. Մշակել օրենքներ, կանոնակարգեր և ընթացակարգեր, որոնք իսկապես երեխայի լավագույն շահը գերակա կդարձնեն հեռացման, տեղավորման և վերամիավորման մասին որոշումներում։

8.3. Շարունակել և ամրապնդել իրենց ջանքերը՝ երաշխավորելու, որ բոլոր համապատասխան ընթացակարգերը իրականացվում են հաշվի առնելով երեխայամետ մոտեցումը, և որ բոլոր ներգրավված երեխաների կարծիքը հաշվի է առնվում՝ ելնելով նրանց տարիքից և հասունության մակարդակից։

8.4. Բացահայտել և վերացնել կանխակալության և խտրականության ազդեցությունը հեռացման որոշումներում, այդ թվում՝ նաև պատշաճ վերապատրաստում կազմակերպելով ներգրավված բոլոր մասնագետների համար։

8.5. Աջակցել ընտանիքներին անհրաժեշտ միջոցներով (ներառյալ՝ ֆինանսական, նյութական, սոցիալական և հոգեբանական)՝ առաջին հերթին հեռացման մասին անհիմն որոշումներից խուսափելու, ինչպես նաև խնամքից հետո ընտանիքների հաջողված վերամիավորումների տոկոսը խթանելու նկատառումով։

8.6. Երաշխավորել, որ երեխայի՝ այլընտրանքային խնամքի ցանկացած (ժամանակավոր) տեղավորում, որպես անհրաժեշտ ծայրահեղ միջոց, զուգորդվում է այնպիսի միջոցներով, որոնք միտված են ընտանիքին երեխայի հետագա վերամիավորմանը, ներառյալ երեխայի և նրա ընտանիքի հետ շփմանը նպաստելուն, և ենթակա է պարբերական վերանայման։

8.7. Խուսափել, բացառությամբ օրենսդրությամբ նախատեսված բացառիկ հանգամանքների և արդյունավետ (ժամանակին և համապարփակ) դատական հսկողության դեպքերի, լիովին ընտանեկան կապերը խզելուց, ծնվելուց անմիջապես հետո երեխաներին ծնողական խնամքից հեռացնելուց, տեղավորման մասին որոշումները վաղեմության ժամկետով հիմնավորելուց և առանց ծնողական համաձայնության որդեգրումից։

8.8. Երաշխավորել, որ հեռացման և տեղավորման որոշումների կայացման մեջ ներգրավված անձնակազմն ուղղորդվում է պատշաճ չափանիշներով և չափորոշիչներով (հնարավորության դեպքում բազմակողմանիորեն), ունի համապատասխան որակավորում և կանոնավոր վերապատրաստում է անցնում, ունի բավարար միջոցներ որոշումները պատշաճ ժամանակին ընդունելու համար և չի ծանրաբեռնված չափից շատ գործերով։

8.9. Հավաքել անանուն տվյալներ անդամ պետություններում խնամքի ենթակա բնակչության վերաբերյալ, որը բաժանված (համակարգված) լինի ոչ միայն ըստ տարիքի, սեռի և այլընտրանքային խնամքի տեսակի, այլև ըստ էթնիկ կամ կրոնական փոքրամասնության կարգավիճակի, գաղթական կարգավիճակի, սոցիալ-տնտեսական հիմքի, ինչպես նաև նախքան ընտանիքի հետ վերամիավորումը խնամքի տևողության՝ միաժամանակ երաշխավորելով անձնական տվյալների գաղտնիության արդյունավետ պաշտպանությունը։

8.10. Երաշխավորել, որ բացառությամբ հրատապ դեպքերի, հեռացման մասին նախնական որոշումները հիմնված լինեն միայն դատարանի որոշումների վրա՝ հեռացման անհիմն որոշումներից խուսափելու և կանխակալ գնահատումները կանխարգելելու նպատակով։

1. Վեհաժողվի քննարկումը 2015թ. ապրիլի 22-ին (տե՛ս Փաստ. 13730, Սոցիալական հարցերի կոմիտեի զեկույցը, Առողջություն և կայուն զարգացում, զեկուցող՝ տկն. Օլգա Բորզովա և Փաստ. 13760, Իրավական հարցերի և մարդու իրավունքների կոմիտեի կարծիքը, զեկուցող՝ տկն. Օլենա Սոտնյուկ)։ Տեքստն ընդունվել է Վեհաժողովի կողմից 2015թ. ապրիլի 22-ին, (15-րդ նստաշրջան)։ Տե՛ս նաև թիվ 2068 (2015) հանձնարարականը։ [↑](#footnote-ref-1)